แนวโน้มดัชนีเช้าแกว่งขึ้นแนวเดียวกับภูมิภาค
นักวิเคราะห์ฯคาดตลาดหุ้นไทยแกว่งขึ้นทิศทางเดียวกับตลาดภูมิภาคที่ส่วนใหญ่ยังบวกเล็กน้อย หลังตัวเลขเศรษฐกิจของสหรัฐฯออกมาดีขึ้น&nbsp;
18 ส.ค. 2553

นักวิเคราะห์ฯคาดตลาดหุ้นไทยแกว่งขึ้นทิศทางเดียวกับตลาดภูมิภาคที่ส่วนใหญ่ยังบวกเล็กน้อย หลังตัวเลขเศรษฐกิจของสหรัฐฯออกมาดีขึ้น 
นายถนอมศักดิ์ สหรัตน์ชัย ผู้บังคับบัญชาสายงานวิจัย บล.พัฒนสิน กล่าวว่า ตลาดหุ้นไทยเช้านี้คาดว่าจะแกว่งตัวขึ้น ในทิศทางเดียวกับตลาดหุ้นอื่นในภูมิภาคเอเชียที่เช้านี้ส่วนใหญ่อยู่ในแดนบวกเล็กน้อย ภายหลังจากที่ตัวเลขเศรษฐกิจของสหรัฐฯออกมาดีขึ้น แม้ว่าภาพใหญ่จะยังอยู่ในทิศทางของการชะลอตัว และกุญแจสำคัญอยู่ที่เงินดอลลาร์สหรัฐฯที่ยังอ่อนค่า ซึ่งทำให้หุ้นมีโอกาสที่จะปรับตัวขึ้นได้
สำหรับปัจจัยในบ้านเราก็เป็นปัจจัยบวกจากเรื่องของการจ่ายเงินปันผล, การประมูลใบอนุญาต 3G, ตัวเลขการส่งออกของไทยที่ออกมาดี รวมถึงตัวเลข GDP ของไทยที่ดีด้วย นอกจากนี้จะเห็นได้ว่า Fund Flow ยังคงไหลเข้า ซึ่งเป็นผลจากเงินบาทที่ยังคงแข็งค่า อย่างไรก็ดีนักลงทุนก็ยังรอผลเรื่องของมาบตาพุดอยู่ ทั้งนี้มองว่าสัปดาห์นี้ยังเป็นสัปดาห์ของการซื้อได้อยู่ พร้อมให้แนวรับไว้ที่ 858 จุด แนวต้าน 871,875 จุด